**Worcestershire** skraćeno *Worcs* (čita se *Vusteršir*) je historijski, ceremonijalni i 
nemetropolitanski county na zapadu Engleske.

Geografske karakteristike
-------------------------

Worcestershire leži u regiji Zapadni Midlands, ima površinu od 1,741 km², na kojoj živi 566,169 stanovnika.

Worcestershire graniči sa countijima; Shropshire, Herefordshire, Staffordshire, West Midlands, Warwickshire i Gloucestershire

Grad Worcester, nedaleko od Birminghama je administrativni centar.

Worcestershire je administrativno podjeljen na 6 distrikta: Worcester, Malvern Hills, Wyre Forest, Bromsgrove, Redditch i Wychavon.

Plodnu ravnicu u centru Worcestershira oplakuju rijeke Avon i Severn (i njene pritoke Stour i Teme). Na zapadu leže brežuljci Malvern, pojedini od njih viši su od 400 metara, oni formiraju granicu sa Herefordshirom; građeni su od prekambrijskog gnajsa i vulkanskih stijena. 
Na jugu leži dolina rijeke Avon, znana i kao Dolina Evesham. Ona je građena od gline iz Donje jure, to je izvrsno tlo za uzgoj voća i povrća. jurske stijene visoravni Cotswolds naglo se uzdižu na jugoistoku. Preko sjeveroistoka prolaze brežuljci Lickey, visoki do 291 metara, građeni od silurskih, kambrijskih i prekambrijskih stijena.

Historija
---------

Worcestershire je za prahistorije bio sav pod šumom i slabo naseljen, pa zbog tog gotovo i nema arheoloških nalazišta iz tog doba. Ali već iz željeznog doba ima gradina Malvern i Bredon Hills koje su datirane između 2.- 1. vijeka pne. a iz rimskih vremena ima artefakata u gradu Worcesteru.

Najstariji anglosaksonski doseljenici u taj kraj bili su pripadnici plemena Hwicce, koji su se naselili u 6. vijeku. Oni su negdje do 679. osnovali svoje kraljevstvo i biskupiju sa sjedištem u Worcesteru, koji nije bio samo religijski već i trgovački i vojnički centar između Engleske i Walesa. Nešto kasnije Worcestershir je postao dio Kraljevstva Mercija, kog su u 9. vijeku zakratko okupirali danski Vikinzi. Nakon što su se oslobodili od Vikinga Anglosaksonci su obnovili Kraljevstvo Mercija, tad je Worcestershire postao administrativna jedinica - shire.

Monaški redovi odigrali su važnu ulogu u vusterširskoj srednjovijekovnoj historiji, između 8. i 13. vijeka 
bilo ih je najmanje 13. Monasi iz Eveshama i Pershora počeli su uzgajati voće, povrće i cvijeće po dolini Evesham.

U vrijeme kad je pisan Domesday Book (1086.) u crkvenom vlasništvu bilo je više od polovice zemljišta Worcestershira, taj proces ubrzao je rast feudalizma. 

Dvije odlučujuće bitke engleske historije vodile su se u Worcestershiru, - 1265. Bitka kod Eveshama u kojoj je ubijen [[Simon de 
Montfort 5|Simon de Montfort]] od strane snaga Edwarda (kasnijeg kralja Edwarda I), te Bitka kod Worcestera 1651. u kojoj je vojska parlamenta na čelu s Oliverom Cromwellom porazila škotske snage Charlesa II, tom bitkom okončan je engleski građanski rat.

Znamenitosti
------------

Worcestershire ima puno starih crkava, opatija i samostana, od kojih se ističu ostatci benediktinske opatije u Eveshamu i Pershoru i savršeno očuvana samostanska crkva u Malvernu. Impresivna katedrala u Worcesteru dovršen je u 14. vijeku. Također ima i brojnih kuća drvene konstrukcije iz 15. i 16. vijeka, kao što je Birtsmorton Court.

Privreda
--------

Od kraja srednjeg vijeka sve do 17. vijeka, grad Worcester i velik dio južnog Worcestershira uzdigli su se kao proizvođači vunenih tkanina, a ugljen i željezna ruda iskapaju se na sjeveru još od 13. vijeka. Izgradnjom kanala u 18. vijeku i željeznice u 19. vijeku, sjeverni rubovi Worcestershira postali su dio rastućeg metropolitanskog Birminghama i jako industrijalizirana Crna zemlja (Black Country), poznata po svojim ugljenokopima i metalurgiji.

Danas je poljoprivreda najznačajnija privredna aktivnost Worcestershira. Voće i povrće intenzivno se uzgaja na jugoistoku, uključujući i Dolinu Evesham. U drugim ruralnim područjima, prevladava stočarstvo i proizvodnja mlijeka, Worcestershire je također i važan proizvođač hmelja.

Worcester i Bromsgrove imaju tešku industriju, a Redditch i Kidderminster proizvode strojeve i metal. Kidderminster je također poznat i po tepisima.

Stoke Prior, pored Droitwicha, poznat je po iskapanju soli i kemijskoj industriji.

U ostalim manjim urbanim centrima proizvode se poljoprivredni strojevi, konzerve, mliječne proizvodi i jabukovača

Izvori
------

1. 1 2 3 4 5 6 7 8 9 10 11 12 13 14 15 16 17  „*Worcestershire*" (engleski). Encyclopædia Britannica. Pristupljeno 12. 10. 2016.

Vanjske veze
------------

***Worcestershire*** na Wikimedijinoj ostavi

* Worcestershire County Council (`en`)

| * p
* r
* u
1974–1996 ←   Engleske ceremonijalne grofovije   → trenutne |
| --- |
| 
Bedfordshire •
Berkshire •
City of Bristol •
Buckinghamshire •
Cambridgeshire •
Cheshire •
Cornwall •
Cumbria •
Derbyshire •
Devon •
Dorset •
Durham •
East Riding of Yorkshire •
East Sussex •
Essex •
Gloucestershire •
Greater London •
Greater Manchester •
Hampshire •
Herefordshire •
Hertfordshire •
Isle of Wight •
Kent •
Lancashire •
Leicestershire •
Lincolnshire •
City of London •
Merseyside •
Norfolk •
Northamptonshire •
Northumberland •
North Yorkshire •
Nottinghamshire •
Oxfordshire •
Rutland •
Shropshire •
Somerset •
South Yorkshire •
Staffordshire •
Suffolk •
Surrey •
Tyne and Wear •
Warwickshire •
West Midlands •
West Sussex •
West Yorkshire •
Wiltshire •
Worcestershire
 |